Folketing
2010-11-30

Det er selvfølgelig ikke noget, der er omfattet af skatteloftet eller skattestoppet, at en afgift af denne type bagefter fører til, at bilisterne skal betale mere i forsikring. Det viser også lidt om, hvor vilkårlig diskussionen om netop skattestoppet egentlig kan være. Det er altså den ene konsekvens, nemlig stigende forsikringsudgifter. Det må vi se nærmere på. Det andet er, at beskæftigelsen på værksteder, der reparerer biler, med sikkerhed vil falde. Branchen anslår, at det drejer sig om 500 beskæftigede. En uheldig sidevirkning af dette er så også, at værkstederne vil være i stand til at ansætte færre lærlinge. Der er et stort ønske hos mange unge om at komme i automekanikerlære, og netop pladearbejdet er jo noget af det, som den moderne elektronik i mindre grad kan tage sig af. Endelig må jeg sige, at provenuskønnene er yderst luftige. Det er helt vanskeligt at vurdere, i hvilket omfang ændringen af disse regler her vil føre til anskaffelse af nye biler.